Fi kliem ieħor, huwa biżżejjed li l-Kummissjoni turi li l-kapital kollu ta’ sussidjarja huwa miżmum mill-kumpannija parent tagħha sabiex tiġi stabbilita l-preżunzjoni li din tal-aħħar teżerċita influwenza determinanti fuq l-aġir tas-sussidjarja tagħha fis-suq. Sussegwentement, il-Kummissjoni tkun f’pożizzjoni li tikkunsidra lill-kumpannija parent bħala responsabbli in solidum għall-ħlas tal-multa imposta fuq is-sussidjarja tagħha, anki jekk jiġi kkonstatat li din il-kumpannija parent ma tkunx ipparteċipat direttament fil-ftehim, ħlief jekk din il-kumpannija tipproduċi prova li s-sussidjarja tagħha taġixxi b’mod awtonomu fis-suq.

Kumpannija kkostitwita 100% bħala sussidjarja sabiex twettaq waħda mill-attivitajiet ekonomiċi tal-kumpannija parent tista’ tiġi attribwita lilha, bħala suċċessur ekonomiku, ir-responsabbiltà għall-aġir li jikkostitwixxi ksur tal-kumpannija parent, u b’hekk, b’konsegwenza, ir-responsabbiltà għall-aġir li jikkostitwixxi ksur ta’ sussidjarja oħra ta’ din il-kumpannija.

Din l-imputabbiltà ta’ responsabbiltà tidher iġġustifikata fir-rigward tal-kriterju tal-kontinwità ekonomika, żviluppat b’mod partikolari fil-każijiet ta’ ristrutturazzjonijiet jew tibdiliet oħra fi ħdan grupp ta’ impriżi. Fil-fatt, fil-każ ta’ trasferiment tal-attivitajiet ekonomiċi, kemm parti minnhom kif ukoll kollha, minn entità ġuridika lejn oħra, ir-responsabbiltà għall-ksur imwettaq mill-operatur oriġinali, fil-kuntest tal-attivitajiet inkwistjoni, tista’ tiġi attribwita lill-operatur il-ġdid jekk flimkien ma’ din l-entità jikkostitwixxi l-istess entità ekonomika għall-finijiet tal-applikazzjoni tar-regoli tal-kompetizzjoni, u dan anki jekk l-operatur oriġinali jkun għadu jeżisti bħala entità ġuridika. Tali implementazzjoni tal-penali hija b’mod partikolari ammissibbli ladarba dawn l-entitajiet kienu taħt il-kontroll tal-istess persuna u li, fir-rigward tar-rabtiet stretti li jgħaqqduhom fuq livell ekonomiku u organizzattiv, fil-parti l-kbira, applikaw l-istess direttivi kummerċjali. Dan jikkonċerna b’mod iktar partikolari l-każijiet ta’ ristrutturazzjoni fi ħdan grupp ta’ impriżi, meta l-operatur oriġinali ma jiqafx neċessarjament milli jkollu eżistenza ġuridika, iżda ma jwettaqx iżjed attività ekonomika sinjifikattiva fis-suq ikkonċernat. Fil-fatt, fin-nuqqas ta’ dan, jekk, bejn l-operatur oriġinali u l-operatur il-ġdid tal-impriża involuta fl-akkordju, teżisti rabta strutturali, il-persuni interessati jistgħu jaħarbu — kemm jekk din tkun l-intenzjoni tagħhom jew le — mir-responsabbiltà tagħhom fir-rigward tad-dritt tal-akkordji billi jieħdu vantaġġ mill-possibbiltajiet strutturali legali disponibbli għalihom.

Barra minn hekk, fir-rigward tal-kunċett fundamentali ta’ unità ekonomika, mhuwiex neċessarju li l-Kummissjoni tagħżel li tfittex jew il-kumpanija li kienet attiva fi żmien il-ksur, jew is-suċċessur ekonomiku tagħha f’dan is-settur. Fil-fatt, billi jinkludi l-attivitajiet tal-impriżi, id-dritt Komunitarju tal-kompetizzjoni huwa indirizzat lil entitajiet ekonomiċi kkostitwiti minn numru ta’ elementi materjali u umani li jistgħu jingħaqdu għat-twettiq ta’ ksur li jaqa’ taħt l-Artikolu 81(1) KE u l-Artikolu 65(1) KEFA. Impriża tista’ għaldaqstant tinkludi bosta suġġetti tad-dritt. Kumpannija tista’ tiġi ddikjarata responsabbli in solidum ma’ kumpannija oħra għall-ħlas ta’ multa imposta fuq din il-kumpannija, sew jekk tkun wettqet il-ksur intenzjonalment sew jekk b’negliġenza, bil-kundizzjoni li l-Kummissjoni turi, fl-istess att, li dan il-ksur seta’ ġie wkoll ikkonstatat fi ħdan il-kumpannija li hija responsabbli in solidum għall-multa. Ir-responsabbiltà in solidum tidher għaldaqstant bħala konsegwenza normali tal-imputabbiltà ta’ responsabbiltà tal-aġir ta’ kumpannija lejn oħra, b’mod partikolari meta dawn iż-żewġ kumpanniji jikkostitwixxu l-istess impriża.

(ara l-punti 107-115, 117)